recursal/SuperWikiNEXT-32B huggingface dataset:
**מועצה אזורית אפעל** הייתה מועצה אזורית בבקעת אונו שהתקיימה עד תחילת שנת 2008. המועצה גבלה בצפון בגבעת שמואל ובאוניברסיטת בר-אילן, במערב ברמת גן ובחירייה, בדרום באור יהודה, ביהוד ובנוה מונוסון ובמזרח בקריית אונו ובתל השומר.

המועצה הוקמה בשנת 1950 בשם "מועצה אזורית אונו" על שם היישוב המרכזי בה, כפר אונו, וכללה את היישובים כפר אונו, כפר אז"ר, רמת פנקס, קיבוץ אפעל ומעברת אונו שהייתה בשלב ראשון ועד מקומי נפרד. בשנת 1954, בעקבות הקמת שכונה של משוחררי צה"ל שלא הייתה חלק מכפר אונו (גבעת ברכה) ובעקבות מחלוקת עם תושבי כפר אז"ר על אופי פיתוח האזור, עירוני או חקלאי, פרשו כפר אונו, יחד עם השכונה החדשה והמעברה מהמועצה האזורית והפכו למועצה מקומית בשם קריית אונו. המועצה האזורית המשיכה להתקיים בראשות זלמן מסחרי מכפר אז"ר וכללה את הוועדים המקומיים של כפר אז"ר, קיבוץ אפעל ורמת פנקס. הקיבוץ היה בשלבי פירוק ובמקומו הצטרפו כיחידות מקומיות בית האבות אפעל, סמינר אפעל ומשנת 1969 גם רמת אפעל. בשנת 1984 שונה שם המועצה ל"מועצה אזורית אפעל" על שם היישוב הגדול במועצה, רמת אפעל.

פירוק המועצה
------------

מועצה אזורית אפעל הייתה מועצה קטנה המוקפת בערים ובמשרד הפנים ביקשו לפרק אותה. בשנת 1998 קבעה ועדה בראשות פרופסור אריה שחר שיש לאחד את יישובי בקעת אונו. בשנת 1999 מונתה למועצה "ועדת הבראה כלכלית" שפעלה לצד ראש המועצה, אורה חכם, אך ההבראה לא צלחה. בשנת 2000 החליטה ועדת חקירה בראשות פרופסור אפרת ברוב דעות לחלק את שטחי המועצה בין המועצות הסמוכות.

בפברואר 2007, לנוכח גירעונות של המועצה, החליט משרד הפנים על פירוק המועצה, בהתאם המלצות ועדות חקירה שמינה. לפי החלטת משרד הפנים, רמת פנקס הועברה לתחום שיפוטה של עיריית אור יהודה, היישובים רמת אפעל וכפר אז"ר הועברו לתחום שיפוטה של עיריית רמת גן, השטח שמצפון לכפר אז"ר הועבר לעיריית קריית אונו והשטח הדרום-מערבי של צומת מסובים, מעבר לכביש גהה, הוסב לשטח גלילי, כחלק מפארק איילון. הפירוק נכנס לתוקפו ב-10 באפריל 2008.

יישובים שנכללו בתחום שיפוטה
---------------------------

* כפר אז"ר
* רמת אפעל
* רמת פנקס

הערות שוליים
------------

1. ↑  תני גולדשטיין, מועצת אפעל חולקה בין שכנותיה, כפר אז"ר פוזר, באתר ynet, 25 במרץ 2008
2. ↑  דליה טל, ‏ראש המועצה האיזורית רמת אפעל, אורה חכם, דורשת ביטול מינוי ועדת הגבולות, באתר גלובס, 26 בנובמבר 2000
3. ↑  בג"ץ 2763/07 המועצה האזורית אפעל נ' שר הפנים
4. ↑  תני גולדשטיין, תקדים: פורקה המועצה האזורית אפעל, באתר ynet, 1 במרץ 2007

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 124868465
* WorldCat: viaf-124868465

 |
**טל לב** (נולדה ב-4 בספטמבר 1997) היא כדורסלנית ישראלית, המשחקת בעמדת קלעית בקבוצת הנשים של מכבי עירוני רמת גן. נוסף על כך, היא משמשת כשחקנית נבחרת ישראל בכדורסל נשים.

ביוגרפיה
--------

לב נולדה וגדלה בתל אביב. החלה לשחק כדורסל בצורה סדירה מגיל 15 במחלקת הנוער של בני יהודה. בכיתה י' עברה לאקדמיית וינגיט למצוינות בספורט.לב חזרה בתשובה ב-2019 ואינה משחקת בשבת.

### קבוצות בוגרות

עונת 2015/16 בקבוצת א.ס. רמת השרון הייתה עונתה הראשונה של לב בקבוצת הבוגרות. לב שיחקה בקבוצה עונה נוספת ובעונת 2017/18, לאחר מאבק משפטי מסובך, חזרה לשחק בקבוצת בני יהודה תל אביב. בעונת 2018/19 עברה לשחק במכבי עירוני רמת גן. בעונת 2019/20 עקב משבר הקורונה הופסקה הליגה ורמת גן שהייתה באותה עת במקום הראשון הוכרזה כאלופת ליגת העל לנשים. בעונת 2020/21 זכתה עם הקבוצה בגביע המדינה לאחר ניצחון במשחק הגמר על אליצור רמלה. באותה השנה השלימה דאבל כאשר זכתה באליפות המדינה בתום סידרה של חמישה משחקים מול מכבי אשדוד

### נבחרות ישראל

ב-2012 השתתפה עם הנבחרת בטורניר אליפות אירופה עד גיל 16 דרג ב' שנערך באסטוניה. שנה לאחר מכן ב-2013 השתתפה עם הנבחרת בטורניר אליפות אירופה עד גיל 16 דרג ב' שנערך בפורטוגל. בטורניר זה קלעה 7.5 נקודות וקלטה 4 ריבאונדים בממוצע למשחק.
ב-2014 השתתפה עם הנבחרת בטורניר אליפות אירופה עד גיל 18 דרג ב' שנערך ברומניה. בתום הטורניר הנבחרת עלתה לדרג א' מהמקום השלישי. ביוני 2015 השתתפה על נבחרת ישראל באליפות העולם 3X3 עד גיל 18 שנערכה בהונגריה. הנבחרת סימה את הטורניר במקום הרביעי. בהמשך אותו הקיץ השתתפה עם הנבחרת בטורניר אליפות אירופה עד גיל 18 דרג א' שנערך בסלובניה. באותה שנה השתתפה עם הנבחרת בטורניר אליפות אירופה עד גיל 20 דרג א' שנערך במונטנגרו.
ב-2016 השתתפה בטורניר אליפות אירופה עד גיל 20 דרג ב' שנערך במונטנגרו. בטורניר זה קלעה 10 נקודות וקלטה 3.5 ריבאונדים בממוצע למשחק.
ב-2017 השתתפה בטורניר אליפות אירופה עד גיל 20 דרג ב' שנערך בישראל. בטורניר שבו שימשה כקפטנית הנבחרת קלעה 13.3 נקודות וקלטה 4.6 ריבאונדים בממוצע למשחק.
החל משנת 2015 לב היא חלק מסגל נבחרת ישראל בכדורסל נשים. במוקדמות אליפות אירופה 2019 העניקה את הניצחון מול פוטוגל בשלשה שקלעה שנייה לסיום המשחק.

קישורים חיצוניים
----------------

ויקישיתוף מדיה וקבצים בנושא **טל לב** בוויקישיתוף

* פרופיל השחקנית (אורכב 10.02.2020 בארכיון Wayback Machine), באתר איגוד הכדורסל בישראל
* פרופיל השחקנית, באתר מנהלת ליגת העל בכדורסל נשים
* דותן מלאך, ‏למרות שהפסיקה לשחק בשבת, טל לב חולמת לשחק ברמות הכי גבוהות, בעיתון מקור ראשון, 10 בנובמבר 2021

הערות שוליים
------------

1. ↑  אהרל'ה ויסברג, מסע בעקבות הלב, באתר שביעי, ‏29 בנובמבר 2019
2. ↑  ליאור ברטל, ‏יערה יצחקי: "זאת אליפות עם תחושה חמוצה, לא יצאנו לחגוג", באתר דבר העובדים בארץ ישראל, 26 במרץ 2020
3. ↑  עמית קרקו, ‏בפעם החמישית: מכבי עירוני רמת גן זכתה בגביע, באתר ONE‏, 11 במרץ 2021
4. ↑  השלימה דאבל: מכבי ר"ג זכתה באליפות המדינה, באתר ONE‏, 21 במאי 2021
5. ↑  נבחרת הנשים מתכוננת למוקדמות, באתר ספסל, ‏15 בספטמבר 2015(הקישור אינו פעיל)
6. ↑  ‏עם כל הלב: 56:59 דרמטי לנבחרת ישראל על פורטוגל, באתר ספורט1, 15 בנובמבר 2017
הרב **יקותיאל עזריאלי (קושלבסקי)** (י"א באדר ב' ה'תר"ס, 12 במרץ 1900 - י"ג בטבת ה'תשנ"ג, 6 בינואר 1993) היה רבה של זכרון יעקב במשך כשישים ושלוש שנה; מניצולי פרעות תרפ"ט.

תולדותיו
--------

נולד באוגוסטוב שבפלך סובלק לרב עזריאל זליג נח קושלבסקי, ששימש רבה של העיר, ולשרה, בת יהודה גילדה. בצעירותו למד אצל אביו, שהיה תלמיד חכם ידוע וחיבר סדרת ספרים על הש"ס ("עין צופים", "ממעונות אריות" ו"לבוש עדנים"). לאחר מכן למד בישיבת סלבודקה בקובנה. 

בחנוכה תרפ"ה (נובמבר 1924) עלה ארצה עם קבוצת בחורי הישיבה מישיבת סלבודקה אשר היוו את גרעין היסוד של ישיבת חברון בעיר חברון. 

בבוקר יום שבת י"ח באב תרפ"ט שהה בביתו של אליעזר דן סלונים, מנהל סניף בנק אפ"ק בחברון ומראשי הציבור היהודי בעיר. בבית התאספו עשרות מיהודי העיר בתקווה למצוא בו מקלט מן הפורעים הערבים. כמו כן, התארחו בבית משפחת סלונים הורי אשתו של אליעזר דן סלונים, רבה של זכרון יעקב אברהם יעקב אורלנסקי ורעייתו ובתם מינה חיה. בעיצומה של תפילת שחרית פרצו הפורעים הערבים לבית וטבחו ביושביו. הרב אורלנסקי ואשתו, בתם חנה ובעלה אליעזר דן סלונים ונכדם הקטן אהרון סלונים נרצחו. קושלבסקי הציל את מינה חיה אורלנסקי בכך שהוא דחף אותה לחדר צדדי. הוא עצמו נפגע ברגלו מפגיעת פגיון, אולם הוא שרד וכעבור זמן החלים מפצעיו.

לאחר הקמתה מחדש של ישיבת חברון בירושלים המשיך קושלבסקי ללמוד בה. באדר תרצ"א (1931) נשא לאישה את מינה חיה אורלנסקי (נפטרה בי"ט באדר א' תשמ"ו). לאחר מכן למד בהיכל התלמוד בתל אביב, וכעבור זמן קצר התמנה, בהמלצת הראי"ה קוק, לרבה של זכרון יעקב כממלא מקום חותנו שנרצח בפרעות. היה חבר המועצה של מרכז חינוך התורה בארץ ישראל שפעל בתל אביב ואיגד את מוסדות החינוך הדתיים בארץ ישראל.

הרב קושלבסקי שימש רבה של זכרון יעקב במשך כשישים שנה, והיה אחראי על הקמת תשתית שירותי הדת במושבה. בין השאר היה אחראי על כשרות היקב בזכרון יעקב. כמו כן היה חבר הנהלת מדרשית נעם בפרדס חנה הסמוכה. במהלך כהונתו עיברת את שמו מקושלבסקי לעזריאלי, על שם אביו עזריאל. 

בשנת 1955 נסע לאנגליה בשליחותו של הרב הראשי יצחק אייזיק הלוי הרצוג לצורך גיוס עזרה ותמיכה למוסדות הדת בארץ ישראל.

לאחר פטירתו מונה לרב העיר הרב מרדכי אברמובסקי, שהיה ממקורביו.

משפחתו
------

בניו של הרב עזריאלי עזבו את זכרון יעקב:
בנו יהודה אריה עזריאלי היה עיתונאי בעיתון הצופה וחבר מועצת העיר חיפה מטעם המפד"ל. בסוף ימיו התגורר בשכונת רחביה בירושלים.
בנו עו"ד ישראל זאב עזריאלי מתגורר ברחובות. נכדו אילון שמואל קושלבסקי (עזריאלי), בן בנו ישראל זאב, שב להתגורר בזכרון יעקב והוא מאברכי הקהילה החרדית במקום.

לקריאה נוספת
------------

* ישראל עזריאלי, 'קוים לדמותו של אבא - הרב זצ"ל', בתוך: **זיכרון יקותיאל**, כרך א, זכרון יעקב תשנ"ה, עמ' קעה-ריג

הערות שוליים
------------

1. ↑  ידיעה בעיתון על החלפת שם משפחתו.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008122172905171
* ISNI: 0000 0000 2935 8525
* LCCN: n88291156
* VIAF: 58188140
* WorldCat (עם VIAF): 58188140

 |
**יַרְמוּלְקָה** (מיידיש: **כיפה**) היא פריט לבוש חסידי ירושלמי.

ילדים חסידיים חובשים ירמולקה
ילדים חסידיים חובשים ירמולקה בשכונת בתי אונגרין
ירמולקת נ נח נחמ נחמן מאומן

בירושלים
--------

כיפת הירמולקה זכתה לכינוי "כיפתם של הזברות" שכן סוג כיפה זו חובשים החסידים המשתייכים לחצרותיו של היישוב הישן בירושלים. מסורת חבישת הירמולקה היא ארוכת שנים בקרב החסידים הירושלמים וזו הפכה לסימן זיהוי בקרב הציבור החסידי ירושלמי. אמנם, התרגום המילולי של המילה ירמולקה הוא "כיפה", אך השימוש במילה "ירמולקה" מכוון לכיפת החסידים הספציפית הזו ולא לכיפות אחרות.

בחצרות חסידיות רבות כיפת הירמולקה היא חובה בקוד הלבוש של אותה חצר חסידית. ישנן חסידויות שהילדים והנערים לא יכולים להיכנס לבית הספר או לחדר ללא חבישת הירמולקה, המבדלת בינם לבין יתר הציבור החרדי שחובש בדרך כלל כיפות שחורות מקטיפה. לפעמים, בתוך הבית יש אפשרות לחבוש כיפה אחרת (בדרך כלל שחורה מקטיפה) אך יש המחמירים לחבוש את הירמולקה בכל זמן ומקום.

מקורה ומראה
-----------

בשל החובות שהשאירו אחריהם אנשי עליית רבי יהודה החסיד נאסר על יהודים אשכנזים להתגורר בירושלים. לפיכך, יהודים אשכנזים שרצו להתגורר בירושלים ולא רצו שיזהו אותם כאשכנזים העתיקו את מלבושי הקהילה הספרדית. בין פריטי הלבוש הייתה כיפת הירמולקה אשר מקורה מן הטָקִיָיה שהיא כיפת הצמר הלבנה. 

הירמולקה היא כיפת צמר סרוגה גדולה המכסה את רוב ראשו של החובש אותה. במקור, כיפת הירמולקה הייתה בגובה של כ-19 ס"מ וקוטרה היה כ-16 ס"מ. גם בגרסתה הנוכחית הירמולקה היא סרוגה מצמר ועשויה בעבודת יד. במרכזה של הכיפה ממוקם פונפון (ציצת שיער).

ראו גם
------

* לבוש חרדי
* לבוש חסידי ירושלמי

| לבוש חרדי |
| --- |
| ליטאים | מכנסים ארוכים • חולצה לבנה • חליפה קצרה • מגבעת קנייטש ובשבת עניבהנושאי משרות תורניות לובשים פראק ולעיתים גם הומבורגהנמנים עם חוג חזון איש (ואנשי ירושלים): חליפה ארוכה • מגבעת קנייטש או מגבעת עגולה |  |
| חסידים | **בימות החול:** מכנסים ארוכים (או קצר עם גרביים ארוכים שחורים, אצל חסידי גור הויזען אין די זאקען) • חולצה לבנה • חליפה ארוכה • מגבעת לבד עגולה או כובע סמט • גרטל**בשבתות וימים טובים:** מכנסים ארוכים (או קצר עם גרביים ארוכים לבנים) • חולצה לבנה • קפוטה • כובע פרווה (שטריימל או ספודיק אצל חסידי פולין). יוצאים מן הכלל הם חסידי חב"ד הלובשים סירטוק ומגבעת קנייטש |
| חסידים ירושלמים | אברקיים • ירמולקה • ג'ובה • קאפטן ירושלמי • געלע קאפטן • גרטל ירושלמי |
| יהדות חרדית |
**החלטה 1434 של מועצת הביטחון של האו"ם** היא החלטה של מועצת הביטחון של האו"ם, שהתקבלה פה אחד ב-6 בספטמבר 2002, לאחר שאישרה מחדש את כל החלטותיה על המצב בין אריתריאה לאתיופיה, ובייחוד החלטה 1430 (2002), המועצה החליטה להאריך את המנדט של משלחת האו"ם באתיופיה ובאריתריאה (ה-UNMEE) עד 15 במרץ 2003.

מועצת הביטחון הביעה את תמיכתה בתהליך השלום בין שתי המדינות ובתפקיד שמילאה משלחת האו"ם ביישום הסכם אלג'יר והחלטת ועדת הגבולות על הגבול המשותף. היא גם בירכה על ההצהרות של אתיופיה ואריתריאה ליישם את התחייבויותיהן במלואן, כולל שחרור שבויי מלחמה, אך הביעה דאגה מהטרדות בגבול וחטיפות אזרחים.

ההחלטה האריכה את המנדט של משלחת האו"ם, בהשאירה את מניין כוחותיה הנוכחית של 4,200 בהתאם להחלטה 1320 (2000). ההתקדמות של הצדדים ביישום ההסכמותיהם תהיה תחת מעקב וההשלכות של העברות טריטוריאליות במהלך תיחום הגבול עבור משלחת האו"ם ייבדקו על ידי המועצה.

הערות שוליים
------------

1. ↑  "Security Council extends mandate of UN mission in Ethiopia and Eritrea for six months". United Nations. 6 בספטמבר 2002. `{{cite news}}`:  (עזרה)
2. ↑  "Security Council extends UN mission in Ethiopia and Eritrea for six months". United Nations News Centre. 6 בספטמבר 2002. `{{cite news}}`:  (עזרה)
3. ↑  United Nations (2003). *Index to Proceedings of the Security Council* (57th ed.). United Nations Publications. p. 39. ISBN 978-92-1-100916-3.

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"החלטה 1434 של מועצת הביטחון של האו"ם"**.
**פליקס יעקובי** (בגרמנית: **Felix Jacoby**; ‏ 19 במאי 1876 – 10 בנובמבר 1959) היה פילולוג וקלסיקאי גרמני.

חייו
----

יעקובי נולד במגדבורג למשפחה יהודית בעלת עסקי מסחר מצליחים. בגיל 11 הוטבל כנוצרי פרוטסטנטי. את לימודי הדוקטורט השלים באוניברסיטת הומבולדט, בהנחיית הרמן דילס (Diels). הוא לימד באוניברסיטת קיל, משם גורש עם עליית הנאצים לשלטון, יעקובי היה חלק מקומץ יהודים שתמכו באדולף היטלר, אך לבסוף ברח מגרמניה לאנגליה ועבר ללמד באוניברסיטת אוקספורד. הוא היה חבר האקדמיה הפרוסית למדעים. הוא נפטר בברלין.

בקיץ 1933 יעקובי עדיין הצהיר בפתיחת הרצאותיו על המשורר הרומי הורציוס: "בתור יהודי אני מוצא את עצמי במצב קשה. אבל כהיסטוריון למדתי שלא להשקיף על האירועים ההיסטוריים מנקודת־מבט פרטית. מאז 1927 אני מצביע בעד אדולף היטלר, ואני מחשיב את עצמי בר מזל על שיש ביכולתי להרצות על משורר של אוגוסטוס בשנה של תחייה לאומית. אוגוסטוס הוא הדמות היחידה בתולדות העולם שאפשר להשוותה אל אדולף היטלר".

יעקובי נודע בעיקר בשל מפעל ה-Fragmente der griechischen Historiker ‏ (FGrH).
זוהי סדרה בת 15 כרכים שהיא אסופת פראגמנטים של כל הסופרים היוונים העתיקים שכתביהם לא שרדו. עבודה חשובה נוספת שלו הייתה הערך שלו ב-Realencyclopädie der Classischen Altertumswissenschaft
על ההיסטוריון היווני הרודוטוס; הערך נכתב ב-1913 והיווה בסיס למחקר המודרני של הרודוטוס.

קישורים חיצוניים
----------------

ויקישיתוף מדיה וקבצים בנושא **פליקס יעקובי** בוויקישיתוף

הערות שוליים
------------

1. ↑  Mortimer Chambers, Biography, Brill Scholarly Editions – Jacoby Online
2. ↑  Safranski, Rüdiger. Martin Heidegger: Between Good and Evil. pp. 230
3. ↑  שאול פרידלנדר, **גרמניה הנאצית והיהודים**: שנות הרדיפות, 1939-1933; תרגמה מאנגלית עתליה זילבר; ספרית אפקים, הוצאת עם עובד, תל אביב 1997; עמ' 30.
4. ↑  Dewald and Marincola, eds. (2006). The Cambridge Companion to Herodotus. Cambridge. pp. 1–2.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007263348605171
* BIBSYS: 98021687
* BnF: cb122994138 (data)
* CiNii: DA01332389
* GND: 118775790
* ICCU: SBLV003629
* ISNI: 0000 0001 0864 7878
* LCCN: n92107328
* LNB: 000254385
* NKC: uk2009335080
* NLA: 35240578
* NLG: 137933
* NLP: a0000002386430
* NSK: 000385893
* NTA: 067657893
* RERO: 02-A003416507
* SELIBR: 243366
* SUDOC: 031857388
* Trove: 878080
* VcBA: 495/116121
* VIAF: 4996040
* WorldCat: lccn-n92107328

 |
**פהד מוסאעד אל-מוואלד** (בערבית: **فهد مساعد المولد**; נולד ב-14 בספטמבר 1996) הוא כדורגלן סעודי, המשחק בעמדת החלוץ בא-שבאב.

קריירת מועדונים
---------------

אל-מוואלד התחיל את הקריירה שלו בקבוצת הילדים של אל-איתיחאד. בעבר אף נבחן בברצלונה, אך לא הצטרף לקבוצה. ב-7 בפברואר 2012, אל-מוואלד ערך את הופעת הבכורה שלו בקבוצה הבוגרת במשחק הליגה נגד אל-ראאד, כאשר טרם מלאו לו 16 שנים. בעונת 2012/2013, אל-מוואלד הפך לשחקן הרכב בקבוצה הבוגרת. ב-2 באוגוסט 2012, הבקיע את שער הבכורה שלו בקריירה בתיקו 2-2 נגד אל-ראאד. ב-19 בספטמבר 2012, הבקיע בניצחון 2–4 נגד גואנגג'ואו אוורגראנד במסגרת רבע גמר ליגת האלופות האסיאתית. אל-מוואלד סיים את עונת הבכורה שלו בקבוצה הבוגרת עם 10 שערים ב-26 משחקים בכל המסגרות.

לקראת מונדיאל 2018, הוחלט להשאיל מספר שחקן מהליגה הסעודית לקבוצות מליגת העל הספרדית, על מנת שייסתגלו לקצב המשחק המהיר הצפוי להם במונדיאל. עקב כך, בינואר 2018, אל-מוואלד הושאל ללבאנטה. ב-7 במאי 2018, ערך את הופעת הבכורה שלו בקבוצה בניצחון 0–3 נגד לגנס. בסיום העונה, אל-מוואלד חזר לאל-איתיחאד.

קריירה בינלאומית
----------------

ב-14 באוקטובר 2012, אל-מוואלד זומן לראשונה לסגל נבחרת ערב הסעודית בניצחון 2–3 נגד הרפובליקה של קונגו. ב-9 בינואר 2013, כבש את שער הבכורה שלו בנבחרת בניצחון 0–2 נגד תימן במסגרת גביע המפרץ 2013.

אל-מוואלד השתתף עם הנבחרת בגביע אסיה בכדורגל 2015, מונדיאל 2018, גביע אסיה בכדורגל 2019.

נכלל בסגל נבחרת ערב הסעודית לטורניר מונדיאל 2022, אולם נגרע ממנו לאחר שהושעה על-ידי הסוכנות העולמית נגד סמים בספורט.

תארים
-----

אל-איתיחאד
* גביע המלכים: 2013, 2018
* גביע כתר הנסיך: 2016/2017

אישיים
* ה-MVP בגביע המלכים: 2013

קישורים חיצוניים
----------------

ויקישיתוף מדיה וקבצים בנושא **פהד אל-מוואלד** בוויקישיתוף
* פהד אל-מוואלד, ברשת החברתית אקס (טוויטר)
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  قائمة الأخضر في كأس العالم FIFA قطر בחשבון הטוויטר הרשמי של נבחרת ערב הסעודית, 11 בנובמבר 2022 (בערבית)
2. ↑  المدير الفني "إيرڤي رينارد" يستبعد "فهد المولد"، ويستدعي "نواف العابد" في القائمة المشاركة في كأس العالم FIFA قطر ٢٠٢٢ בחשבון הטוויטר הרשמי של נבחרת ערב הסעודית, 13 בנובמבר 2022 (בערבית)

| **נבחרת ערב הסעודית – מונדיאל 2018** |
| --- |
| 1 אל-מעיוף • 
2 אל-חרבי • 
3 א. הווסאווי • 
4 אל-בולייהי • 
5 ע. הווסאווי • 
6 אל-בורייכ • 
7 אל-פרג' • 
8 א-שהרי • 
9 באהברי • 
10 א-סהלאווי • 
11 אל-ח'ייברי • 
12 כנו •
13 א-שהראני • 
14 עוטייף •
15 אל-ח'ייבארי •
16 אל-מוקאהווי •
17 אל-ג'אסם •
18 א-דאווסרי •
19 אל-מוואלד •
20 עסירי •
21 אל-מוסיילם •
22 אל-עוויס •
23 מ. הווסאווי •
מאמן: פיצי | ערב הסעודיתערב הסעודית |
**החלטה 948 של מועצת הביטחון של האו"ם** היא החלטה של מועצת הביטחון של האו"ם, שהתקבלה ב-15 באוקטובר 1994, לאחר שנזכרה בהחלטות 841 (1993), 861 (1993), 862 (1993), 867 (1993), 873 (1993), 875 (1993), 905 (919) 917 (1994), 933 (1994), 940 (1994) ו-944 (1994), בירכה המועצה על חזרתו של הנשיא הלגיטימי של האיטי ז'אן-ברטרנד אריסטיד והסירה את הסנקציות שהוטלו על המדינה.

המועצה המשיכה לברך על תהליך יישום הסכם מושלי האי, הסכם ניו יורק, ויעדי האו"ם עם כינוס הפרלמנט הלאומי של האיטי, והביעה תמיכה מלאה בכל המוסדות והמנהיגים הדמוקרטיים במדינה ובכל המדינות והארגונים שתרמו לתוצאה זו. המאמצים של הכוח הרב לאומי שהוקם בהחלטה 940 זכו אף הם להכרה.

משלחת האומות המאוחדות בהאיטי (UNMIH) תחליף את הכוח הרב לאומי כאשר תוקם סביבה יציבה, ותתמוך במאמצים של המזכיר הכללי בוטרוס בוטרוס-גאלי להשלים את הרכב ה-UNMIH. מינוי חדש של הנציג המיוחד של המזכ"ל התקבל בברכה, שדחק בשיתוף פעולה בין המזכירים הכלליים של האו"ם וארגון מדינות אמריקה, במיוחד בכל הנוגע להחזרת הנציגות האזרחית הבינלאומית להאיטי.

החלטה 948 התקבלה ב-14 קולות נגד אף אחד נגד, בעוד ברזיל נמנעה מההצבעה.

הערות שוליים
------------

1. ↑  Berdal, Mats R. (2007). *United Nations interventionism, 1991–1904*. Cambridge University Press. p. 174. ISBN 978-0-521-83897-9.
2. ↑  Lowe, Vaughan; Roberts, Adam; Welsh, Jennifer (2008). *The United Nations Security Council and war: the evolution of thought and practice since 1945*. Oxford University Press US. p. 590. ISBN 978-0-19-953343-5.
3. ↑  United Nations Dept. of Public Information (1995). *The United Nations and the situation in Haiti*. United Nations Dept. of Public Information. p. 41.
**סנטיאגו קולמינאס רובליקו** (בספרדית ובפיליפינית: **Santiago Colminas Rublico**; נולד ב-16 באוגוסט 2005 במדריד שבספרד) הוא כדורגלן פיליפיני-ספרדי המשחק בעמדת המגן הימני במחלקת הנוער של אתלטיקו מדריד ובנבחרת הפיליפינים.

קריירת מועדונים
---------------

רובליקו החל לשחק במחלקת הנוער של אתלטיקו מדריד, ובשנת 2017 עבר למחלקת הנוער של ראיו ואיקאנו. ב-15 בספטמבר 2022 חזר רובליקו למחלקת הנוער של אתלטיקו מדריד.

קריירה בינלאומית
----------------

ב-24 במרץ 2023 ערך רובליקו את הופעת הבכורה שלו בנבחרת הפיליפינים, בהפסד 2-0 לנבחרת כווית במשחק ידידות.

הערות שוליים
------------

1. ↑  Santiago Rublico es nuevo jugador del Atlético Madrileño Juvenil A באתר הרשמי של אתלטיקו מדריד, 15 בספטמבר 2022 (בספרדית)

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"סנטיאגו רובליקו"**.
**נברתא** (שם נוסף בעברית: **נבוריא** ובערבית: **נברתין**) הייתה קהילה ויישוב יהודי בגליל העליון בתקופת הביזנטים ובתקופה הצלבנית בארץ ישראל. יצחק בן-צבי, בספרו, 'שאר ישוב', ממקם אותה על "שתי גבעות בעמק בין צפת ובין הירדן, שני קילומטרים דרומה לדלתא וק"מ אחד מערבה לעמוקה".

ממצאים
------

על הגבעה הצפונית חורבות בית כנסת ואבן המשקוף ועליה כתובת שאותיותיה נשתבשו מחמת פגעי הטבע. "באמצע המשקוף זר פרחים ובתוכו מנורה בת שבעה הקנים ושיירי עמודים, בשתי שורות, כל אחת בת ארבעה עמודים, ופיתוחי ציורים כמו אריה, ארנבת וכדומה, וענפי גפן מכל צד. גם על הגבעה הדרומית ישנן חורבות, ובוודאי עמד גם כאן בית כנסת קדמון, אולם שיירים ממשיים לא נשארו ממנו". כפי הנראה, חרב בית הכנסת בתקופת מרד גאלוס, או קרוב אליו.

אזכורים
-------

ר' שמואל בר' שמשון (1211) מונה את נברתא בין המקומות שהיו בהם יותר מח' מניינים בישראל.

ראו גם
------

* האוכלוסייה היהודית בממלכה הצלבנית של ירושלים

לקריאה נוספת
------------

* אריה גראבויס, "'הגליל בתקופת מסעי-הצלב", בתוך: ארנון סופר, אבשלום שמואלי, נורית קליאוט (עורכים), **ארצות הגליל**, כרך א', הוצאת חברה למחקר מדעי שימושי אוניברסיטת חיפה בע"מ וההוצאה לאור של משרד הביטחון, 1983, עמ' 289

הערות שוליים
------------

1. ↑  להבדיל מנרבתא
2. 1 2  יצחק בן-צבי, **שאר ישוב**, יד יצחק בן-צבי, ירושלים, תשכ"ו, עמ' 95
3. ↑  זאב ספראי ואיל רגב, **ארץ ישראל בתקופת בית שני**, הוצאת כרטא, תשע"א, עמ' 105.
יוסף מנדל שמרלינג
הרב **יוסף מנדל שמרלינג** (ה'תרל"ו, 1876 – ד' באדר ה'תשט"ז, 15 בפברואר 1956) היה מייסד שכונת מאה שערים בתל אביב, מראשי הפעילים הדתיים בעיר, שוחט ובודק ואיש חברה קדישא בתל אביב-יפו במשך כ-50 שנה וממייסדי הקהילה החסידית בעיר. חסיד חב"ד, נכדו של חיים שמואל שמרלינג.

ביוגרפיה
--------

נולד בירושלים לצבי הירש שמרלינג שהיה חסיד חב"ד ושו"ב ובנו של חיים שמואל שמרלינג, ולאסתר בת יוסף יהודה ליב משיוף. למד בתלמוד תורה וישיבת עץ חיים בירושלים. החל את עבודתו כשוחט ובודק בירושלים. היה תלמידו של הרב שניאור זלמן פרדקין מלובלין ושימשו ברוב שנותיו בעיר. אשתו שטרנא הייתה בתו של מרדכי דובער סלונים, מנהל כולל חב"ד ומראשי קהילת חב"ד בחברון, בנה של מנוחה רחל סלונים ונין רבי שניאור זלמן מלאדי.

בשנת ה'תר"ס (1900) עת נוסדה הקהילה החסידית החב"דית ביפו, עבר לשם והחל לשמש כשו"ב ראשי לקהילה החסידית וחברה קדישא לתושבי העיר בהוראת הרב פרדקין מלובלין. בשנת ה'תרס"ג (1903) כשפרצה מחלת החולירה באזור יפו, סייע לחולי העיר ודאג לסדר קבורה לנפטרים.

כשהחלה בניית תל אביב בה'תרע"ב (1912), רצה לבנות לבנות שכונה דתית בעיר החדשה, ויחד עם חברו יצחק וייסל אסף 100 תושבים חדשים מהם אסף תרומות למימון הפרויקט והחל בהקמת שכונת מאה שערים. תחילה הוקמו יחידות דיור עבור 100 המשפחות ומכאן שם השכונה. השטח הראשוני היה 500 מ"ר ובהמשך נוספה עוד קרקע שנקנתה מחברת גאולה וקרקעות נוספות שנתווספו בהדרגה (השטח שוכן ברחוב יונה הנביא ליד ההצטלבות ברחוב גאולה).

בשנת ה'תרע"ג (1913) הגיעה לתל אביב עלייה גדולה של חסידי חב"ד והוא היה מאלו שהביאו אותם לעיר ואירח רבים בביתו עד לביסוס הקהילה. בימי מלחמת העולם הראשונה רבים מאנשי החברה קדישא ויתרו על מנהגי טהרת המת המסורתיים בגלל המחלות שנפוצו אז והוא היה מהיחידים בארץ שהמשיך לקבור במנהגי הטהרה. בזמן גירוש תל אביב עבר לכפר סבא שם המשיך לעסוק בחברה קדישא.

בה'תרע"ט (1919) מונה על ידי הקולונל אליעזר מרגולין כאחראי לאפות מצות לפסח עבור חיילי הגדודים העבריים. נפטר בתל אביב.

בד' באדר ה'תשט"ז (1956), נפטר ונקבר בבית קברות טרומפלדור.

משפחתו
------

ילדיו הם שמעון שמואל שמרלינג, שניאור זלמן שמרלינג, מנחם צבי שמרלינג, שמחה שמרלינג, יעקב שמרלינג, שרה גיטל אשת דוד צירין ומנוחה אשת צבי אורנשטיין. גיסו הוא שניאור זלמן סלונים

קישורים חיצוניים
----------------

* דוד תדהר (עורך), "יוסף מנדל שמרלינג", באנציקלופדיה לחלוצי הישוב ובוניו, כרך ח (1957), עמ' 3180

הערות שוליים
------------

1. ↑  יוסף מנדל שמרלינג באתר GRAVEZ
"**בעיה של מישהו אחר**" מתאר מצב בו בעיה מסוימת זוכה להתעלמות בטענה שמישהו אחר אחראי לה.

דוגמאות
-------

בשנת 1976 כתב העת *Ekistics* השתמש בביטוי בהקשר של חוסר טיפול בירוקרטי בדיור בר השגה, ותיאר את "עקרון הבעיה של מישהו אחר" כמה שמנע את הטיפול. כאשר האחריות לבעיה מורכבת קשורה למספר מחלקות שונות בממשלה, אז גם אלו שרוצות להתמודד עם הנושא אינן מסוגלות לעשות זאת.

בהתייחסו לצוות שעובד על פרויקט תכנות מחשבים, כתב אלן פ. בלקוול ב-1997 כי: "ניתן לדחות משימות משנה רבות עד שלבסוף הן הופכות למה שמכונה בקרב מתכנתים מקצועיים 'SEP'. - בעיה של מישהו אחר."

שדה SEP של דאגלס אדמס
---------------------

בספר "החיים, היקום וכל השאר" של דאגלס אדמס משנת 1982 (בסדרת המדע הבדיוני "מדריך הטרמפיסט לגלקסיה") הוא מציג את הרעיון של "שדה SEP" כסוג של מכשיר הסוואה. הדמות פורד פרפקט אומרת:

> 
> An SEP is something we can't see, or don't see, or our brain doesn't let us see, because we think that it's somebody else's problem. That’s what SEP means. Somebody Else’s Problem. The brain just edits it out, it's like a blind spot.
> 
> 
> 
> 

לאחר מכן, הקריינות מסבירה:

> 
> The Somebody Else's Problem field... relies on people's natural predisposition not to see anything they don't want to, weren't expecting, or can't explain. If Effrafax had painted the mountain pink and erected a cheap and simple Somebody Else’s Problem field on it, then people would have walked past the mountain, round it, even over it, and simply never have noticed that the thing was there.
> 
> 
> 
> 

התיאור של אדמס לשדה SEP מצוטט במאמר על "אי-נראות פסיכולוגית", לצד תיאורים ספרותיים אחרים כמו מסנן התפיסה ב-*Doctor Who*, וגם להטיות קוגניטיביות כמו עיוורון קשבי ועיוורון שינוי.

ראו גם
------

* נמב"י
* עיוורון קשבי

הערות שוליים
------------

1. ↑  Seventeen reasons why the squatter problem can't be solved, S Angel, S Benjamin - Ekistics, 1976
2. ↑  Blackwell, Alan F.; Arnold, H.L. (בינואר 1997). "Simulating a Software Project: The PoP Guns go to War". *Proceedings of the 9th Annual Meeting of the Psychology of Programming Interest Group*: 53–60. ארכיון מ-2008-10-26. נבדק ב-2015-03-24. `{{cite journal}}`:  (עזרה)
3. ↑  Sight unseen, Catherine Schulz, The New Yorker, April 13, 2015
**מתנחלת** הוא סרט תיעודי ישראלי משנת 2018 ששודר בכאן 11 והופק על ידי חברת נאטס פרודקשן. יוצרת הסרט היא איריס זכי מתל אביב-יפו, אשר מראיינת במהלכו תושבים שונים מתקוע שבגוש עציון. נכון לאוקטובר 2023, הסרט זכה ל-323,000 צפיות, ובכך הוא אחד מהסרטים התיעודיים המצליחים ביותר של תאגיד השידור. "מתנחלת" זכה בפרס הסרט הטוב ביותר על שם הכתב היהודי-אמריקאי בוב סיימון בפסטיבל הסרטים "ישראל האחרת" שהתקיים ב-2018 בניו יורק.

הסרט נעשה כחלק מעבודת הדוקטורט של זכי ברויאל הולווי שבאוניברסיטת לונדון. בתחילה הפרויקט לא זכה בשום תמיכה חיצונית, עד להתערבות התאגיד. הסרט השתתף בתחרות הרשמית בפסטיבל דוקאביב והוקרן גם בפסטיבל לונדון. בעיתונים מעריב והארץ פורסמו ביקורות מעורבות על הסרט.

קישורים חיצוניים
----------------

* אתר האינטרנט הרשמי של מתנחלת באתר תאגיד השידור הישראלי
* מתנחלת, סרטון באתר יוטיוב

הערות שוליים
------------

1. ↑  דור גפני, פרס לסרט התיעודי "מתנחלת", באתר כאן דרום - אשדוד, ‏2018-12-03
2. ↑  אבנר שביט‏, "ישראלים מתעצבנים עליי כי הראיתי את המתנחלים אחרת ממה שהם מכירים": ריאיון עם במאית "מתנחלת", באתר וואלה!‏, 11 בנובמבר 2018
3. ↑  אתר למנויים בלבד שני ליטמן, דוקאביב 2018: הסרט "מתנחלת" לא חושף שום דבר חדש או מעניין על המתנחלים, באתר הארץ, 18 במאי 2018
4. ↑  עינת אוליבייר, ‏הניסיון של "מתנחלת" לחשוף את "האחר" חושף את הבועה התל-אביבית, באתר מעריב אונליין, 14 בנובמבר 2018

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מתנחלת (סרט)"**.
**פייטרו בארבולאנו** (באיטלקית: **Pietro Barbolano**) המכונה גם **פייטרו צ'נטראניגו** (**Pietro Centranigo**) היה הדוכס ה-28 של ונציה. פייטרו כיהן כדוג'ה בין השנים 1026–1032.

חייו
----

פייטרו נבחר לתפקיד לאחר הדחת קודמו, אוטונה אורסאולו. בעקבות ההדחה (שנבעה מכעס תושבי ונציה על הנפוטיזם של אוטונה), הוטלו סנקציות רבות על העיר ונציה על ידי הקיסר קונסטנטינוס ה-8, קיסר האימפריה הביזנטית והקיסר קונראד השני, קיסר האימפריה הרומית הקדושה. כמו כן, בעקבות ההדחה אישטוון הראשון מלך הונגריה תקף את ערי ונציה שבחוף דלמטיה וכבש וסיפח חלק מהן.

בעקבות הלחץ הכלכלי החלה דרישה עממית להשבת אוטונה לכיסאו. בשנת 1032, בעקבות הלחץ הציבורי התפטר פייטרו מכס הדוג'ה, וקרא לאוטונה לשוב מגלותו בקונסטנטינופוליס. באופן זמני שלט בוונציה אחיו של אוטונה, אורסו, ארכיבישוף גראדו.

בעת שהגיעו השליחים לקונסטנטינופוליס, התברר כי אוטונה נמצא על ערש דווי. בשורה זו הביאה לניסיון של דומניקו אורסאולו להשתלט על כס הדוג'ה. תושבי העיר התנגדו לניסיון, שנראה בעיניהם ניסיון להקים מונרכיה בעיר, ולכן בשנת 1032 נבחר הסוחר העשיר דומניקו פלאבאניקו לתפקיד הדוג'ה.

|  |  |
| --- | --- |
| בקרת זהויות עריכת הנתון בוויקינתונים | 
* GND: 101810187X
* VIAF: 221036282
* WorldCat (עם VIAF): 221036282

 |
**סיטרואן DS5** היא מכונית מנהלים קומפקטית המיוצרת על ידי יצרנית הרכב הצרפתית סיטרואן. ה-DS5 היא המכונית השלישית בסדרת ה-DS - מותג רכבי הפרימיום של סיטרואן. המכונית הוצגה לראשונה באפריל 2011, בתערוכת הרכב בשאנגחאי והושקה לשוק האירופי בנובמבר 2011. בדו"ח המסכם את נתונים ההפקה והמכירות לשנת 2012 דיווחה סיטרואן על כ-34,500 יחידות שהופקו, מתוכן נמכרו כ-27,800.
נשיא צרפת, פרנסואה הולנד, בחר בסיטרואן DS5 אשר הומרה לגרסה היברידית כרכב למצעד הסמכתו כנשיא צרפת.

שיווק בישראל
------------

סיטרואן DS5 משווקת בישראל עם מנוע 1.6 ליטר המספק כ-156 כ"ס ב-6,000 סל"ד ומשודך לתיבת שישה הילוכים אוטומטית. התאוצה מעמידה למהירות של כ-100 קמ"ש אורכת 9.7 שניות. המהירות המרבית של המכונית היא כ-202 קמ"ש. על פי היצרנית, תצרוכת הדלק במצב נסיעה משולב עירוני-בינעירוני היא 7.1 ליטר ל-100 ק"מ. פליטת החמצן היא 165 גרם לק"מ.

עיצוב
-----

על אף שמאז העשורים האחרונים של המאה ה-20 המכוניות של פיג'ו וסיטרואן חולקות פלטפורמות רכבים משותפים, הסיטרואן DS5 הפכה בשנת 2011 למכונית סיטרואן הראשונה שהורכבה במפעל הרכב הרשמי של פיג'ו בעיר סושו שבצרפת.

בהיבט העיצובי, סיטרואן DS5 מנסה להיות נקודת האמצע בין האצ'בק לסטיישן. מעצבי המכונית אמרו כי היא מושפעת מדגם הקונספט סיטרואן C-SportLounge אשר הוצג בתערוכת הרכב בפרנקפורט בשנת 2005.

כמו מכונית הקונספט, סיטרואן C-SportLounge, ממנה הושפעה ברמה העיצובית, האבזור הפנימי של סיטרואן DS5 חושף השראה המגיעה מתא הטייס במטוסי סילון, המתבטאת בעיקר בתא הנוסעים המכיל קונסולת שליטה מרכזית בתקרת הרכב. סיטרואן DS5 מדגישה את הזיקה העיצובית של המכונית לתעופה ולדגמי ה-DS המקוריים. סיטרואן צילמה את הרכב ליד מטוסי קונקורד.

פרסים
-----

סיטרואן DS5 Hybrid4 זכתה בתחרות "המכונית הירוקה ביותר" לשנת 2012 בתחרות שנערכה בגלאזגו באוקטובר 2012. כמו כן, מגזין הרכב טופ גיר בחר ב-DS5 כמכונית המשפחתית הטובה ביותר לשנת 2011.

ראו גם
------

* סיטרואן DS4

קישורים חיצוניים
----------------

ויקישיתוף מדיה וקבצים בנושא **סיטרואן DS5** בוויקישיתוף
* סיטרואן DS5, באתר אוטו
* סיטרואן DS5, באתר סיטרואן ישראל

הערות שוליים
------------

1. ↑  New French President Francois Hollande is paraded through Paris in a Citroen
2. ↑  NEW CITROËN DS5 MEETS CONCORDE
3. ↑  Citroen DS5 named Eco Car of the Year
4. ↑  TG Awards 2011: family car of the year
**קירק סמואל פני** (באנגלית: **Kirk Samuel Penney**; נולד ב-23 בנובמבר 1980) הוא כדורסלן עבר ניו זילנדי.

קריירה
------

בעונת 1999/00 שיחק פני באוניברסיטת ויסקונסין–מדיסון האמריקאית, איתה הגיע לפיינל פור המכללות, ובנוסף הספיק לשחק במדי נבחרת ניו זילנד באולימפיאדת סידני.

הוא המשיך את לימודיו במכללה וזכה לשחק בקבוצה גם בעונות 2000/01, 2001/02 וב-2002/03. בהמשך העונה הוזמן לשחק במדי נבחרת ניו זילנד באליפות העולם שנערכה בשנת 2001 באינדיאנפוליס, ארצות הברית והגיע עם נבחרתו למקום הרביעי.

בעונת 2002/03 הגיע עם ויסקונסין לשמינית גמר אליפות המכללות, והציג ממוצעים של 16.2 נקודות למשחק 6 ריבאונדים ו-3 אסיסטים למשחק.

בעונת 2003/04 חתם במיאמי היט בה שיחק 2 משחקים לפני שנחתך מהסגל. בכך הפך פני לניו זילנדי השני בתולדות הNBA (אחרי שון מרקס).

לאחר מכן עבר לשחק בספרד בקבוצת גראן קנריה, שבה חתם לעונה אחת, עונת 2003/04, והציג ממוצעים של 10.2 נקודות למשחק ו-2 ריבאונדים למשחק.

בנוסף לעונה הבינונית שהציג בספרד הוזמן לשחק במדי נבחרת ניו זילנד באליפות העולם שנערכה באתונה.

פני שיחק בליגת ה-NBDL האמריקאית עם קבוצת אשוויל בעונת 2004/05 וזכה איתה באליפות. בעקבות הצלחתו, הוא חתם בליגת ה-NBA בקבוצת הלוס אנג'לס קליפרס, שבה השתתף ב-4 משחקים והציג ממוצעים בינוניים.

בעונת 2005/06 חתם פני בקבוצת מכבי תל אביב הישראלית, במטרה לעזור לה לזכות בגביע היורוליג בפעם השלישית ברציפות, אך הוא זכה לדקות משחק מועטות גם במסגרת ליגת העל וגם במסגרת שלבי היורוליג, שבהם התבסס פני כמחליף שנכנס למספר דקות כדי לקלוע שלשות שיעזרו להגדיל את היתרון לטובת קבוצתו. הוא הגיע עם מכבי לגמר היורוליג שם הפסידו לצסק"א מוסקבה.

לאחר סיום עונת 2005/06 עזב פני את מכבי תל אביב וחתם בז'לגיריס קובנה מליטא. באמצע עונת 2006/07, לאחר שז'לגיריס הודחה מהיורוליג שוחרר מהקבוצה וחתם באלבה ברלין עד לסיום העונה. החל מעונת 2007/08 הוא שיחק בליגה האוסטרלית המקצוענית במדי ניו זילנד ברייקרס.

ב-2009–2010 שיחק בליגת הפיתוח של ה-NBA עם ממוצעים של למעלה מ-20 נק'.

באליפות העולם בכדורסל 2010 קלע ב-31 דק' 24 נקודות, קלע 2 ריבאונדים ומסר 2 אסיסטים.

חיים אישיים
-----------

פני הוא אחיו של רוד פני, שחקן רוגבי מקצעוני.

יש לו בת בשם אוליביה.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל אולימפי, באתר olympedia.org
* פרופיל, באתר eurobasket
* פרופיל, באתר פיב"א
* פרופיל, באתר היורוליג
* פרופיל, באתר ליגת העל הספרדית בכדורסל (בספרדית)
* גלריית התמונות של קירק פני מאתר "צהבת"
* עמוד השחקן של קירק פני
תבנית:מיודומה גם להראל השרירי
**דוב קוטב טירני** (שם מדעי: ***Ursus maritimus tyrannus***) הוא תת-מין נכחד של דוב קוטב שחי בסוף תקופת הפליסטוקן. המאובנים שלו נמצאו על יד גשר קיו (אנ'), שמעל נהר התמזה בלונדון. הם התגלו בידי החוקר הפיני ביורן קורטן (אנ') שנתן לדוב את שמו ב-1964. המאובנים מתוארכים מלפני 250 אלף שנה עד לפני 70 אלף שנה.

העצמות שהתגלו כללו שרידים של עצם גומד גדולה באורך של 48 סנטימטרים. היא הייתה ענקית ביחס לעצמות דומות של דובי קוטב שאורכם 36–43 סנטימטרים. דבר זה מעיד שהדוב הגדול הגיע לאורך 4 מטרים ולמשקל של 1.2 טון, גדול כמו דוב קצר-פנים או דוב מערות. הוא היה מספיק גדול כדי להרוג ניבתן, ואולי ניזון גם מפרסתנים ומגורי ממותות.

דוב זה חי בסוף הפליסטוקן באירופה, ונראה שנכחד עם סיום עידן הקרח האחרון, אולי כתוצאה מההתחממות ואולי מציד אנושי. ייתכן שחי בדומה לדוב קוטב מודרני והוא משויך לאותו מין. עם זאת מספר חוקרים רואים בו תת-מין נכחד של דוב חום.

קישורים חיצוניים
----------------

ויקישיתוף מדיה וקבצים בנושא **דוב קוטב טירני** בוויקישיתוף
* דוב קוטב טירני, באתר האנציקלופדיה של החיים (באנגלית)
* דוב קוטב טירני, באתר GBIF (באנגלית)

הערות שוליים
------------

1. ↑  Late Pleistocene fossil find in Svalbard: the oldest remains of a polar bear (Ursus maritimus Phipps, 1744) ever discovered
**קאוואנישי H8K** (ביפנית: **二式飛行艇**, "סירה מעופפת מטיפוס 2"; כינוי בעלות הברית למטוס היה **אמילי** (Emily)) היה מטוס ימי ארבע-מנועי אשר שירת בצי הקיסרי היפני במהלך מלחמת העולם השנייה, בעיקר בתפקידי סיור, אך גם להפצצה ולתובלה אווירית.

תכנון ופיתוח
------------

ב-1938 הזמין הצי הקיסרי היפני מטוס סיור ימי בעל טווח טיסה ארוך. לאחר מספר דגמים ניסיוניים, רכש הצי לבסוף את ה-H8K1, שזכה לשם **ספינה מעופפת של הצי מטיפוס 2, מודל 11**, והזמין 14 פרטים שלו.

דגם ה-H8K2 הופיע זמן קצר לאחר מכן, והתאפיין בחימוש כבד שהסב נזק לכלי שיט של בעלות הברית, היה בעל מנוע חזק יותר, מיגון טוב יותר, ותכולת דלק גדולה יותר. למעשה התעלה הדגם החדש על קודמו בכל פן, וממנו יוצרו 112 יחידות.

היסטוריה מבצעית
---------------

ה"קאוואנישי H8K" נכנס לשירות בראשית 1942, וב-4 במרץ נעשה בהם שימוש בפעם הראשונה. הצי היפני המשולב החליט לשלוח שתי ספינות מעופפות "קאוואנישי H8K" למשימת סיור מעל הוואי, במטרה לאסוף מודיעין ולשבש את פעילות התיקונים לאחר ההתקפה על פרל הארבור. למרות טווח הטיסה הארוך של ה-H8K, על מנת שישובו לבסיסם באיי מרשל בשלום היה על המטוסים לתדלק פעם אחת במהלך המסע. התוכנית היפנית קראה למפגש תדלוק בין הספינות המעופפות לצוללות בפרנץ' פריגייט, אטול מבודד כ-500 מילים ימיים צפונית-מערבית להוואי. מפגש התדלוק התנהל כשורה, אך בשל תנאי מזג אוויר קשים וראות מוגבלת, לא גרמו הספינות המעופפות לנזק משמעותי.

בהמשך המלחמה עשו היפנים שימוש נרחב ב-H8K למטרות סיור, הפצצה, ותובלה אווירית.

ארבעה מטוסי H8K שרדו עד סוף המלחמה, ואחד מהם נלקח שלל בידי ארצות הברית אך הוחזר לטוקיו ב-1979. שרידיהם של שני מטוסים נוספים נחים בעומק רדוד יחסית מול חופי סאיפאן ובלגונת טרוק, ומשמשים אתרי צלילה.

קישורים חיצוניים
----------------

ויקישיתוף מדיה וקבצים בנושא **קאוואנישי H8K** בוויקישיתוף

* Kawanishi H8K (Emily), MilitaryFactory.com
* Joao Paulo Julião Matsuura, combinedfleet.com - Kawanishi H8K
**פאפא ג'ונס** (באנגלית: **Papa John's**) היא רשת זיכיונות פיצה אמריקאית בינלאומית. זוהי רשת הפיצריות השלישית בגודלה בעולם, המונה כ-5,800 סניפים במעל 50 מדינות וטריטוריות, כולל בישראל.

היסטוריה
--------

המסעדה של 'פאפא ג'ון' הוקמה בשנת 1984 על ידי ג'ון שנאטר בחלק האחורי בבית אביו, בג'פרסוויל, אינדיאנה שבארצות הברית.

שנאטר מכר את מכונית הקמארו Z28 שלו (דגם שנת 1971) במטרה לרכוש ציוד פיצה משומש בשווי 1,600 דולר, והחל למכור פיצות ללקוחות. הפיצות הפכו לפופולריות והוא המציא את הטבילה של הפיצה ברוטב מיוחד שהומצא על ידו. בשנת 1993 הוא כבר הקים 500 חנויות, בשנת 1997 היו 1,500 חנויות ובשנת 2009 הוא רכש בחזרה את רכב הקאמרו שלו בתגמול של 250,000 דולר.

במהלך השנים החברה הפכה לבינלאומית ונכנסה ליבשות חדשות כגון אירופה, אסיה ואמריקה הלטינית.

ב-21 בדצמבר 2017 פרש ג'ון שנאטר והוחלף על ידי נשיא החברה סטיב ריצ'י.

ב-22 במרץ 2019 הצטרף לדירקטוריון החברה כפרזנטור שחקן ה-NBA שאקיל אוניל.

ב-27 באוגוסט 2019 מונה רוב לינץ' למנכ"ל במקום סטיב ריצ'י.

החברה היא ציבורית ומניותיה נסחרות בבורסה. הכנסותיה לשנת 2021 עמדו על 2.068 מיליארד דולר.

בישראל
------

המותג "פאפא ג'ונס ישראל" הוקם בישראל בשנת 2016 על ידי אסף גרינברג (בעלי רשת הסושייה לשעבר) ובשנת 2020 עבר הזיכיון של פאפא ג'ונס בישראל לאיש העסקים מוטי ריכטר. ריכטר ניהל בעברו את רשת פיצה האט ישראל במשך מספר שנים והקים מותג פיצה באנגליה עבור איש העסקים טדי שגיא, הפועל תחת השם Camden Pizza ומונה מספר סניפים בקמדן מרקט וברחבי לונדון.

רשת פאפא ג'ונס ישראל מונה נכון לשנת 2022, 24 סניפים. לרשת מפעל לבצק אשר מייצר ומספק בצקים טריים לסניפי הרשת.

מוצרים
------

הרשת מוכרת פיצות בשריות, פיצות צמחוניות, אצבעות גבינה, פפרוני רול, צ'יזי רול, קינוחים, רוטב שום, רוטב פיצה ועוד.

קישורים חיצוניים
----------------

ויקישיתוף מדיה וקבצים בנושא **פאפא ג'ונס פיצה** בוויקישיתוף
* אתר האינטרנט הרשמי של פאפא ג'ונס פיצה
* פאפא ג'ונס פיצה, ברשת החברתית פייסבוק
* פאפא ג'ונס פיצה, ברשת החברתית אקס (טוויטר)
* פאפא ג'ונס פיצה, ברשת החברתית אינסטגרם
* מידע עסקי על חברת פאפא ג'ונס פיצה באתרים Yahoo! Finance • MarketWatch • CNN Money • Bloomberg Business (באנגלית)
* פאפא ג'ונס פיצה, בגוגל פיננסים

* פאפא ג'ונס פיצה, באתר Crunchbase (באנגלית)
* פאפא ג'ונס פיצה, באתר EDGAR של הודעות ל-SEC (באנגלית)
**דיוגו קאצ'ובה** (בפורטוגזית: **Diogo Kachuba**; נולד ב-16 בפברואר 1990) הוא כדורגלן ברזילאי המשחק בעמדת הקשר בדפורטיבו סן פדרו.

קריירה
------

קאצ'ובה התחיל את הקריירה שלו בסנטקרוזנסה מהליגות הנמוכות של ברזיל. ב-1 ביוני 2011 חתם בקריסיומה מהליגה השנייה. הוא עבר גם באמריקנו, אמריקה פוטבול קלוב (נאטאל) וגרמיו קטנדוונסה דה פוטבול אך לא זכה לדקות משחק רבות.

בינואר 2014 החליט לנסות את מזלו מעבר לים כאשר חתם בהפועל ירושלים. ב-20 בינואר 2014 ערך את הופעת הבכורה שלו בירושלים בהפסד 2-1 להכח עמידר רמת גן. לאחר שעזר לקבוצה במאבקי הירידה, נשאר במועדון גם בסיום העונה. ב-19 באוגוסט 2014 הבקיע את שער הבכורה שלו בישראל בהפסד 5-2 להפועל ראשון לציון במסגרת גביע הטוטו. את שער הבכורה שלו בליגה הבקיע בתיקו 1-1 נגד מכבי אחי נצרת. ב-10 בנובמבר 2014 הבקיע צמד בניצחון 2-4 נגד עירוני טבריה.

בינואר 2015 חתם בבני סכנין מליגת העל עד לסיום העונה עם אופציה לשנתיים. ב-7 בפברואר 2015 ערך את הופעת הבכורה שלו בליגת העל בהפסד 2-0 נגד מכבי פתח תקווה. ב-11 באפריל 2015 הבקיע את שני שערי הבכורה שלו ואף בישל את השער השלישי בניצחון 2-3 נגד הפועל כפר סבא.

ב-29 ביוני 2016 חתם בהפועל כפר סבא לעונה אחת. באוגוסט 2017 חתם בהפועל בני לוד.

את עונת 2018/2019 פתח כשחקן חופשי, וב-4 בינואר 2019 חתם באורואה מליגת העל הבוליביאנית.

ב-21 בספטמבר 2020, קאצ'ובה חתם בדפורטיבו סן פדרו מליגת העל הגואטמלית.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
**יורי ולדימירוביץ' ז'לודקוב** (ברוסית **Юрий Владимирович Желудков**; נולד ב-8 במרץ 1959, לנינגרד, ברית המועצות) הוא כדורגלן עבר ומאמן כדורגל. בעל תואר אמן הספורט של ברית המועצות (1980).

ביוגרפיה
--------

יליד לנינגרד. בגיל ארבע, עברה המשפחה לעיר פטרהוף.

ב-1976 התקבל למכון לתרבות הגוף על שם לסגאפט, שסיים בשנת 1997. בשנת 1999 היה חבר ברשימת המועמדים של מפלגת LDPR לבחירות הפרלמנטריות באותה שנה.

קריירה
------

### קריירת משחק

ז'לודקוב שיחק בליגת הילדים המחוזית של ילידי שנת 1958. ב-1971 זכתה הקבוצה בטורניר האזורי. המאמן ויקטור סמאגין הזמין את ז'לודקוב להתאמן בבית הספר לכדורגל של מועדון "זניט". בסוף 1976, בגיל 17, החל לשחק בליגה הסובייטית השנייה במדי דינמו לנינגרד. שנתיים מאוחר יותר, לאחר שירותו הצבאי, קיבל את הזמנת המאמן הראשי של ספרטק מוסקבה קונסטנטין בסקוב, אך בסופו של דבר המאמן הראשי של "זניט" יורי מורוזוב הצליח לשכנע את ז'לודקוב לעבור לקבוצתו. בעונת 1984, שיא הקריררה שלו, הוא זכה באליפות ליגת העל הסובייטית בכדורגל במדי זניט וגם הגיע לגמר הגביע הסובייטי בכדורגל.

בסוף 1985 זומן לורדר ברמן הגרמנית, אך המעבר לא התרחש עקב סירוב ועדת הספורט הממשלתית. בסוף שנת 1989, יחד עם מנהל קבוצת "זניט" דוד אפטר ז'לודקוב נסע לשוודיה. הוא כבר היה בגיל מבוגר למדי עבור שחקן - בשנת 1990 הוא חגג 31 שנים. עם זאת, הדבר לא מנע ממנו מלהשתתף באליפות אחרת והוא חתם למשך שנה במועדון מהליגה שנייה "אסטרסונד", אלא שההצלחה לא האירה לו פנים - החלוץ הופיע ב-16 משחקים אך לא הבקיע אף שער ובסופו של דבר חזר לזניט.

בסוף 1991 יצא לישראל, שם הוא שיחק במכבי נתניה. בשנים 1993–1995 שיחק בקבוצת KaIK מהעיר קסקינן בפינלנד. מאוחר יותר, יחד עם ולדימיר דולגופולוב שיחק במועדון הארמני "קפאן-81". בגיל 37 הודיע שהוא מסיים את קריירת המשחק שלו.

### קריירת אימון

ב-2006 הצטרף לצוות האימון של קבוצת פטרוטרסט. בשנת 2007, לאחר התפטרותו של סרגיי דמיטרייב מאימון "דינמו" סנקט פטרבורג, מונה ז'לודקוב למחליפו.

במשך תקופה מסוימת אימן את קבוצת הילדים "זניט-84".

סגנון משחק
----------

ז'לודקוב ניחן בבעיטה שמאלית חזקה, והבקיע שערים רבים מבעיטות חופשיות.

תארים
-----

קבוצתיים
* אליפות ברית המועצות - 1984

קישורים חיצוניים
----------------

* פרופיל, באתר Transfermarkt
* פרופיל, באתר WorldFootball.net
* סטטיסטיקה באתר zenit-history.ru
"**מרדכי ואנונו**" הוא תצלום עיתונאי המתעד בדיעבד את חטיפתו של מרדכי ואנונו, מי שכונה "מרגל האטום" הישראלי, על ידי המוסד.

תיאור
-----

ב-9 בנובמבר 1986 הודיע מזכיר הממשלה כי מרדכי ואנונו נמצא מעצר בידי משטרת ישראל, לאחר 40 יום בהם לא נודע גורלו. ב-21 בדצמבר הובילה המשטרה את ואנונו לבית המשפט המחוזי בירושלים לשם הארכת מעצר שנייה. בדרכו לשם רשם ואנונו את דבר חטיפתו באיטליה ואת פרטי טיסתו מלונדון לרומא על כף ידו בשפה האנגלית:

> 
> Vanunu M was hijacked in Rome. ITL. 30.9.86, 21:00. Came to Rome by fly BA504  
> (בעברית: ואנונו מ' נחטף ברומא. איטליה. 30.9.86, 21:00. הגיע לרומא בטיסה BA504)
> 
> 
> 
> 

ואנונו הראה את כף-היד לעיתונאים שבאו לסקר את הארכת המעצר דרך חלון הזכוכית של הרכב להובלת עצורים ("זינזאנה"). אחד הצלמים, דניאל לנדאו, שפעל מטעם מסוכנות הצילום "זום 77" הצליח לצלם אותה, לפני ששני שוטרי מג"ב שהיו ברכב מנעו זאת מוואנונו. הצנזורה הצבאית אסרה על פרסום התצלום והפרטים שבו, אולם עיתון ה-"Evening Standard" הלונדוני פרסם את הפרטים, תוך הפרת צו איסור הפרסום. בתחילה פורסם התצלום בעיתונות כשהפרטים בכף היד מושחרים. אולם, לאור התהודה העולמית של האירוע, התירה הצנזורה, ב-22 בדצמבר, את חשיפת הפרטים.

התצלום הוצג במסגרת התערוכה "מסגרת זמן: מאה שנות צילום בארץ-ישראל", שהתקיימה במוזיאון ישראל בשנת 2000. לאחר התערוכה נתרם עותק התצלום לאוסף המוזיאון.

קישורים חיצוניים
----------------

* מרדכי ואנונו באתר מוזיאון ישראל
* ברוך מאירי, הצלמים ינסו היום "לתפוס" את ואנונו בדרך לבית המשפט, מעריב, 30 בנובמבר 1986
* ברוך מאירי, ואנונו ניסה לחשוף סוד הבאתו ארצה, מעריב, 22 בדצמבר 1986; המשך
* ואנונו לא מופיע בשמו ב'טיסת הפיתוי' לרומא, מעריב, 23 בדצמבר 1986
* משה ז"ק, הכתובת על היד, מעריב, 26 בדצמבר 1986

הערות שוליים
------------

1. ↑  יעקב מנור, היד של מרדכי ואנונו: התביעה והפיצוי הכספי, באתר ynet, 9 בפברואר 2014
2. ↑  ראו: THE WORLD; Israeli Prisoner Shows His Hand, The New York Times, December 28, 1986
**סימון סשלר** (בסלובנית: **Simon Sešlar**; נולד ב-5 באפריל 1974) הוא כדורגלן עבר סלובני ששיחק בעמדת הקשר וכיום משמש כמאמנה של ברז'יצה.

קריירה
------

סשלר התחיל את הקריירה שלו בקבוצת הכדורגל של צליה. בשנת 1991 הצטרף לקבוצה הבוגרת, בה שיחק 7 שנים.

בשנת 1998, סשלר חתם באולם 1846 מהבונדסליגה השנייה, בה שיחק עונה אחת.

בקיץ 1999, חזר לסלובניה וחתם במריבור. כבר בתחילת הקדנציה שלו, סשלר היה שותף לעליה ההיסטורית של מריבור לשלב הבתים של ליגת האלופות, שהייתה גם הראשונה של מועדון כדורגל סלובני כלשהו. בכל שלוש עונותיו במריבור, סשלר זכה עמה באליפות המדינה.

בינואר 2002 סשלר חתם בליירסה מליגת העל הבלגית. בתום העונה, ליירסה ירדה לליגה השנייה וסשלר שוחרר.

בקיץ 2002 חזר לקדנציה שנייה בצליה, שנמשכה שלוש עונות.

בקיץ 2005 סשלר חתם בהפועל נצרת עילית מליגת העל. במשחק הראשון של העונה, סשלר כבש צמד בניצחון 1–2 נגד מ.ס. אשדוד.

בינואר 2006 עזב את נצרת עילית וחתם בא.א.ל. לימסול מליגת העל הקפריסאית.

בסיום העונה, חתם בTSV הארטברג האוסטרית, אך עזב כעבור זמן קצר וחזר לקדנציה שלישית בצליה, אחריה פרש ממשחק פעיל.

לזכותו של סשלר, 20 הופעות בנבחרת סלובניה, בהן לא כבש אף שער.

לאחר שפרש, סשלר אימן בין היתר בדראבינייה, אולמייני ודראבה פטוי מהליגות הנמוכות בסלובניה. החל משנת 2019, החל לשמש כמאמנה של ברז'יצה.

קישורים חיצוניים
----------------

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר WorldFootball.net
* פרופיל, באתר National Football Teams
* פרופיל המאמן, באתר Transfermarkt

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"סימון סשלר"**.
**שמחה וֶלנֶר** (1931 – 22 בינואר 2011, ט"ז בשבט תשע"א) היה חבר בוועדה לאנרגיה אטומית ומומחה לאסטרונומיה ובפרט בהקשרה היהודי. מיוזמי ומובילי קורס בנושא הלוח העברי באוניברסיטת בר-אילן.

ביוגרפיה
--------

נולד בשנת 1931 בעיר בנדין שבפולין, לחנה רחל (1903–1978) וחיים יצחק ולנר (1895–1980) שהיה איש תנועת "הפועל המזרחי" בפולין. בשנת 1934, כשהיה כבן 3, עלה ארצה עם הוריו ועם אחיו אלתר ולנר והמשפחה השתקעה ברחוב הרצל בתל אביב.

בילדותו למד בחיידר ובישיבה החסידית שפת אמת ומאוחר יותר בישיבת היישוב החדש בתל אביב. על אף חינוכו החרדי שירת בצבא, תחילה בנח"ל ואחר כך בחטיבת גבעתי, שם שירת כקצין.

לצורך לימוד באוניברסיטה, השלים את מבחני הבגרות ולימוד אנגלית לבדו, לאחר שבנערותו קיבל השכלה תורנית בלבד. למד לבדו חשמלאות ואחרי הצבא עבד כחשמלאי במקורות בהתקנת קו המים לאילת. בהמשך למד לתואר ראשון ושני פיזיקה ומתמטיקה באוניברסיטת בר-אילן. את הדוקטורט בפיזיקה גרעינית עשה בטכניון. נושאה של עבודת הדוקטורט היה "בחינת שיטות לאנליזה של ניסויים במערכות תת-קריטיות וחישובי קריטיקליות בסריגי מוטות אורניום במים קלים וכבדים". לאחר הלימודים בטכניון עבד בחברת החשמל באגף המחקר, והיה נציג חברת החשמל בוועדה לאנרגיה אטומית.

עסק שנים רבות כתחביב באסטרונומיה. סייע ויעץ בתכנונם של שעוני שמש במקומות שונים בארץ, בהם שעוני השמש במוזיאון הארץ בתל אביב, שעון שמש עולמי (שמראה את השעה במקומות שונים בעולם) בטיילת בת גלים בחיפה ושעון שמש בפתח תקווה בגן לזכרו של הנער נפתלי לנצקורן.

עיקר עיסוקו באסטרונומיה היה בזיקתה ללוח העברי. עם צאתו לגמלאות, יזם קורס ללימודי הלוח העברי באוניברסיטת בר-אילן במסגרת המחלקה למתמטיקה, אותו לימד במשך כ-15 שנה. לאחר צאתו לגמלאות לימד קורס זה גם במכללת אריאל.

עסק גם בהדרכת סטודנטים באוניברסיטת בר–אילן במסגרת המחלקה למתמטיקה בעבודותיהם לתואר שני ושלישי, בעבודות גמר במדעי המחשב בנושאים אסטרונומיים ותקופות בלוח העברי.

בשנת תשנ"ד יסד ימי עיון שנתיים בנושא תכונה יהודית, וארגן את שלושת הכנסים הראשונים. הכנסים מאורגנים כיום על ידי הרב ד"ר שי ואלטר. הכנס השלושה עשר התקיים בשנת פטירתו והוקדש לזכרו.

ערך את הספר "יד יצחק" – קובץ מאמרים בנושאי תכונה יהודית, שיצא לאור בשנת תשס"ג על ידי המכון ללימודי קידוש החודש ע"ש דרייזין. כמו כן פרסם מאמרים רבים בעלונים שונים בנושאי אסטרונומיה, פיוטים, בירורים הלכתיים ועוד. אוסף חלק ממאמריו יצא כחוברת לאחר פטירתו.

נפטר ב-22 בינואר 2011 בגיל 79 והובא לקבורה בבית העלמין בכפר סמיר.

קישורים חיצוניים
----------------

* אלי אלון, סיפור חייו של ד"ר שמחה ולנר באתר דה מרקר
* שיעורים שמסר ד"ר שמחה ולנר בישיבת הגולן
* הודעה על קיום הכנס השלושה עשר לענייני קידוש החודש שנערך לעילוי נשמת ר' שמחה ולנר
* קישור לשיעורי הכנס השלושה עשר לענייני קידוש החודש שנערך לעילוי נשמת ר' שמחה ולנר
* שמחה ולנר, דף שער בספרייה הלאומית
* הספר יד יצחק

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007433352205171
* ISNI: 0000 0000 4504 7911
* LCCN: no2004003955
* VIAF: 78481813
* WorldCat: lccn-no2004003955

 |
**קספר אסגרן** (בדנית: **Kasper Asgreen**; נולד ב-8 בפברואר 1995) הוא רוכב אופני כביש דני בקבוצת סודאל - קוויק-סטפ. אסגרן הוא מנצח רונדה ון פלנדרן ב-2021. הוא היה חלק מסגל קבוצת דקוניניק קוויק-סטפ גם בעת זכייתה במדליית הזהב באליפות העולם בנגד השעון לקבוצות ב-2018. בנוסף לכך, הוא סגן אלוף אירופה בנגד השעון לשנת 2019.

ביוגרפיה
--------

אסגרן נולד בקולדינג. 

בתור חובבן, הוא סיים במקום ה-5 באליפות העולם עד גיל 23 בנגד השעון בשנת 2016, 50 שניות מזוכה מדליית הזהב מרקו מאתיס הגרמני. ב-2017, ניצח אסגרן את הקטע הראשון בטור דה ל'אווניר. 

### קוויק-סטפ פלורס (2018–היום)

אסגרן הפך למקצוען בשנת 2018, עם הצטרפותו לקבוצת קוויק-סטפ פלורס. באוגוסט ערך את הופעת הבכורה שלו בגרנד טור, כשנבחר לוואלטה אספנייה. התוצאה הטובה ביותר שלו במרוץ הגיעה בקטע ה-16 שהיה נגד השעון, כשסיים עשירי. אסגרן סייע לאנריק מאס לסיים שני את הוואלטה, אחרי סיימון ייטס. לאחר הוואלטה, היה אסגרן חלק מסגל קוויק-סטפ פלורס לאליפות העולם בנגד השעון לקבוצות וזכה איתם במדליית הזהב. 

ב-17 באפריל 2019 השתתף אסגרן במונומנט רונדה ון פלנדרן, לאחר שאלברטו בטיול הוביל מקדימה והיה בדרכו לניצחון, תקף אסגרן בקילומטרים האחרונים מהדבוקה שאחרי בטיול והספיק לסיים שני אחריו, 14 שניות מבטיול המנצח ו-3 לפני הדבוקה המרכזית. חודש וכמה ימים אחר כך, התחרה אסגרן בטור של קליפורניה וניצח את הקטע השני, לאחר שגבר על טיג'יי ואן גארדרן בספרינט הסיום. לבסוף סיים את המרוץ במקום השלישי, 17 שניות מטאדיי פוגאצ'אר המנצח ושנייה אחת מסרחיו היגיטה שסיים שני. באליפות דנמרק, ניצח אסגרן את נגד השעון וסיים שני במרוץ הכביש. הוא השתתף לראשונה בטור דה פראנס והיה חלק מ"רכבת" הספרינט של אליה ויוויאני, וסייע לו לנצח את הקטע ה-4 במרוץ. בקטע ה-17 היה אסגרן חלק מקבוצת בריחה גדולה ששרדה עד הסיום, והוא סיים שני את הקטע, 37 שניות אחרי מטאו טרנטין המנצח. לאחר הטור, זכה אסגרן במדליית כסף באליפות אירופה בנגד השעון, לאחר שהגיע 19 שניות אחרי רמקו אוונפול. אסגרן ניצח את הקטע השלישי בטור של גרמניה, לאחר שגבר על יספר סטויבן בספרינט הסיום. 

ב-2020, חבר אסגרן לקבוצת הבריחה במרוץ קורנה–בריסל–קורנה כשנשארו 30 קילומטרים לסיום, אסגרן עזר לה להגדיל את הפער שלה מהפלוטון ובהמשך ניער מעליו את שאר הרוכבים בבריחה כשהוא נשאר בקדמת המרוץ לבד, אסגרן הצליח לשרוד עד הסוף וניצח את המרוץ, כשהוא הופך לדני הראשון מזה 26 שנים (רולף סורנסן ב-1996) שמנצח במרוץ.

קישורים חיצוניים
----------------

ויקישיתוף מדיה וקבצים בנושא **קספר אסגרן** בוויקישיתוף
* קספר אסגרן, ברשת החברתית אקס (טוויטר)
* קספר אסגרן, ברשת החברתית אינסטגרם
* קספר אסגרן, באתר olympedia.org
* קספר אסגרן, באתר Cycling Archives

הערות שוליים
------------

1. ↑  Ronde Van Vlaandren | 2019 Edition, procyclingstats.com